VSL sklep I Cp 3330/2012
Sodna praksa višjih sodišč, 2012-11-30

prepozna pritožba - vročitev pristojnemu sodišču - trenutek izročitve - prejem vloge po faksu

Prepozen je bil tudi tisti izvod pritožbe, ki ga je njen pooblaščenec poslal po faksu zadnji dan pritožbenega roka. To je namreč storil šele po tem, ko je delovni čas sodišča že potekel, zaradi česar je sodišče njegovo pritožbo prejelo šele naslednji dan. Zamudi bi se izognil le, če bi pritožbo namesto po faksu oddal priporočeno po pošti.

1. Tožnica je s tožbo zahtevala od toženca plačilo 4.327,36 EUR odškodnine z zamudnimi obrestmi. Sodišče prve stopnje je z izpodbijano sodbo znova v celoti zavrnilo tožbeni zahtevek, tožnici pa naložilo, da mora tožencu povrniti 4.377,53 EUR pravdnih stroškov z obrestmi.

2. Tožnica se v pritožbi sklicuje na vse zakonske pritožbene razloge. Predlaga, naj pritožbeno sodišče navedeno sodbo spremeni in v celoti ugodi tožbenemu zahtevku.

5. Tožničin pooblaščenec je izpodbijano sodbo prejel 22. 10. 2012. Tožnica se je zoper sodbo smela pritožiti v nadaljnjih 15 dneh. Zadnji dan pritožbenega roka za tožnico je bil torej 6. 11. 2012.

6. Pritožbo, ki jo je v imenu tožnice vložil njen pooblaščenec, je sodišče prve stopnje prejelo 7. 11. 2012. V spisu sta dva izvoda pritožbe. Iz dohodnih žigov je razvidno, da je bil en izvod pritožbe sodišču izročen neposredno 7. 11. 2012, medtem ko je drugi izvod pritožbe, ki ga je tožničin pooblaščenec oddal po faksu 6. 11. 2012 ob 21.51, sodišče prejelo naslednji dan ob 8.00.

7. Če je vloga vezana na rok, se po 112. členu Zakona o pravdnem postopku (1) (ZPP) šteje, da je vložena pravočasno, če je izročena pristojnemu sodišču, preden se rok izteče. Če je vloga poslana po pošti priporočeno ali brzojavno, se šteje dan oddaje na pošto za dan izročitve sodišču, na katero je naslovljena. Če pa se vloga pošlje po elektronski poti ali odda v sodni nabiralnik, se za trenutek izročitve sodišču šteje čas, ko je vlogo prejel informacijski sistem oziroma sodni nabiralnik. Za vse ostale vloge velja, da jih mora sodišče prejeti pred iztekom roka, pri tem pa je treba upoštevati tudi delovni čas sodišča.

8. Tožnica je rok za pritožbo zamudila, ker jo je izročila sodišču šele dan po izteku roka. Prepozen je bil tudi tisti izvod pritožbe, ki ga je njen pooblaščenec poslal po faksu zadnji dan pritožbenega roka. To je namreč storil šele po tem, ko je delovni čas sodišča že potekel, zaradi česar je sodišče njegovo pritožbo prejelo šele naslednji dan. Zamudi bi se izognil le, če bi pritožbo namesto po faksu oddal priporočeno po pošti.

9. Ker je bila po navedenem tožničina pritožba prepozna, saj je bila vložena po preteku zakonskega roka zanjo (drugi odstavek 343. člena ZPP), tožnica ni upravičena do njenega vsebinskega obravnavanja. Sodišče druge stopnje je zato moralo pritožbo zavreči, ker tega ni storilo že sodišče prve stopnje (1. točka 365. člena v zvezi s prvim odstavkom 346. člena ZPP).

10. Odločitev o zavrženju pritožbe vključuje tudi priglašene pritožbene stroške.

--------------------------------------------------------------------------------------------------------------- (1) Ur.l. RS št. 73/2007 – UB3 in 45/2008.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.